SA soldaat sterf in DarfoerArgieffoto Een soldaat van die Suid-Afrikaanse Nasionale Weermag is dood en een beseer tydens ŉ hinderlaag in die noorde van Darfoer in Soedan. Brig.genl. Xolani Mabanga van die SANW het Saterdag bevestig korporaal Mxolisi Edward Mnyipika is Woensdag in die hinderlaag doodgeskiet. Besonderhede van sy gedenkdiens en begrafnisreëlings sal bekend gemaak word sodra die SANW se interne prosesse afgehandel is en sy familie die reëlings afgehandel het. Hy word deur sy vrou oorleef. Skutter Cebo Excellent Gumede is gewond. Hy is in ŉ stabiele toestand in die hospitaal in El Fasjir. Albei soldate was gebaseer by 8 Suid-Afrikaanse Infanteriebataljon in Upington in die Noord-Kaap, het Mabanga gesê. Die SANW het gesê ŉ militêre konvooi wat as veiligheidsbegeleiding opgetree het vir vragmotors wat humanitêre hulp bied, is Woensdagaand omstreeks 20:00 in Darfoer in ŉ hinderlaag gelei. Hulle was op pad na ŉ uitruilpunt tussen die SANW en Rwandese soldate. “Dit was ŉ roetinebegeleiding om die Wêreldvoedselprogram (WFP)-vragmotors te beskerm,” het die SANW gesê. “Die SANW-bataljon sou in hierdie geval die konvooi tot ŉ punt begelei waar ŉ Rwandese bataljon sou oorneem. Ongeveer 25 km van die uitruilpunt is daar egter op die konvooi geskiet. Die SANW-soldate het die konvooi verdedig en die WFP-vragmotors beskerm. Een van die soldate is ongelukkig noodlottig gewond en ŉ tweede is raakgeskiet.” Die Suid-Afrikaanse soldate is deel van ŉ vredesmag vir die Verenigde Nasies in Darfoer.